Na temelju članka 17. Zakona o zaštiti prijavitelja nepravilnosti („Narodne novine“ broj 17/19. članka 6. stavka 1. Pravilnika o načinu imenovanja povjerljive osobe i postupku unutarnjeg prijavljivanja nepravilnosti u Gradu Koprivnici („Glasnik Grada Koprivnice broj 9/19.) i članka 55. Statuta Grada Koprivnice („Glasnik Grada Koprivnice“ broj 4/09., 1/12., 1/13., 3/13. – pročišćeni tekst 1/18. i 2/20.), gradonačelnik Grada Koprivnice 31.03.2020.godine donio je

[**Odluku**](https://pravosudje.gov.hr/UserDocsImages/dokumenti/Pozivi/Poziv%20za%20imenovanje.pdf)

o imenovanju povjerljive osobe za unutarnje prijavljivanje nepravilnosti

u Gradu Koprivnici

I.

Dario Jembrek,dipl.ing. pročelnik Službe ureda gradonačelnika Grada Koprivnice imenuje se za povjerljivu osobu za unutarnje prijavljivanje nepravilnosti u Gradu Koprivnici.

Kontakt podaci povjerljive osobe:

* telefon: 048/279-550,
* adresa elektroničke pošte: dario.jembrek@koprivnica.hr

II.

Povjerljiva osoba u Gradu Koprivnici prati primjenu zakona kojim se uređuje zaštita prijavitelja nepravilnosti te promiče poštivanje zakonskih rješenja i zaštitu prijavitelja nepravilnosti, zaprima prijave nepravilnosti, provodi postupak unutarnjeg prijavljivanja nepravilnosti, štiti identitet i zaprimljene podatke prijavitelja nepravilnosti, pruža prijavitelju nepravilnosti opće informacije o njegovim pravima i postupku, omogućuje uvid u spis predmeta te vodi evidenciju o zaprimljenim prijavama.

III.

Ova Odluka objavit će se u „Glasniku Grada Koprivnice“ i na mrežnim stranicama Grada Koprivnice www.koprivnica.hr.

KLASA:740-01/19-01/0014

URBROJ:2137/01-04/1-20-4

Koprivnica, 31.03.2020.

 GRADONAČELNIK

Mišel Jakšić,dipl.oec.

OBRAZLOŽENJE

Zakon o zaštiti prijavitelja nepravilnosti (Narodne novine“ broj 17/19.) novi je zakon koji je stupio na snagu 1. srpnja 2019. godine.

Poslodavac koji zapošljava barem 50 osoba dužan je donijeti opći akt internog karaktera kojim će detaljnije propisati postupak unutarnjeg prijavljivanja nepravilnosti u roku od šest mjeseci te imenovati povjerljivu osobu i zamjenika povjerljive osobe u roku od devet mjeseci od dana stupanja na snagu Zakona o zaštiti prijavitelja nepravilnosti.

Stoga je gradonačelnik 17.12.2019. godine donio Pravilnik o načinu imenovanja povjerljive osobe i postupku unutarnjeg prijavljivanja nepravilnosti u Gradu Koprivnici kojim je uređen postupak imenovanja povjerljive osobe i unutarnjeg prijavljivanja nepravilnosti u Gradu Koprivnici te zaštita prijavitelja nepravilnosti i čuvanje podataka zaprimljenih u prijavi nepravilnosti od neovlaštenog otkrivanja.

Povjerljiva osoba i njezin zamjenik je zaposlenik kojeg imenuje poslodavac, a zadužen je za zaprimanje prijava nepravilnosti, vođenje postupka vezano uz prijave nepravilnosti te zaštitu prijavitelja nepravilnosti u okviru svoje nadležnosti. Povjerljivu osobu štite iste zakonske odredbe kao i prijavitelja nepravilnosti. Povjerljiva osoba dužna je djelovati zakonito i savjesno i čuvati identitet prijavitelja nepravilnosti. Prijavitelj nepravilnosti ima pravo biti obaviješten o poduzetim radnja i o odluci o njegovoj prijavi. Ukoliko povjerljiva osoba ne obavijesti prijavitelja nepravilnosti o poduzetim radnjama po prijavi onda se prijavitelj nepravilnosti može obratiti pučkom pravobranitelju.

U skladu sa navedenim Pravilnikom o načinu imenovanja povjerljive osobe i postupku unutarnjeg prijavljivanja nepravilnosti u Gradu Koprivnici gradonačelnik je 11.3.2020.godine objavio poziv za imenovanje povjerljive osobe za unutarnje prijavljivanje nepravilnosti u Gradu Koprivnici kojim su pozvani zaposlenici Grada Koprivnice da u roku od 15 dana od dana objave ovog poziva, na adresu elektroničke pošte grad.koprivnica@koprivnica.hr, predlože povjerljivu osobu iz reda zaposlenika Grada Koprivnice, podrže predloženu povjerljivu osobu navedenu u pozivu ili da izraze svoje protivljenje imenovanju predložene povjerljive osobe.

U propisanom roku od 15 dana od 11.03. do 26.03.2020.godine, od 79 zaposlenih službenika/namještenika Grada Koprivnice 18 službenika/namještenika putem elektroničke pošte izjasnilo se da podržava prijedlog naveden u pozivu da se za povjerljivu osobu imenuje Dario Jembrek dipl.ing. pročelnik Službe ureda gradonačelnika Grada Koprivnice. Drugih prijedloga nije bilo niti je bilo glasova protiv navedenog prijedloga. Predloženi kandidat dao je pisanu suglasnost na predloženo imenovanje.

Kako je člankom 6. stavkom 1. Pravilnika propisano da povjerljivu osobu imenuje gradonačelnik na prijedlog najmanje 20% službenika i namještenika zaposlenih u Gradu, da 20% zaposlenika čini 16 službenika/namještenika, a prijedlog je potvrdilo 18 službenika/namještenika, predlaže se donošenje Odluke kojom se Dario Jembrek,dipl.ing. pročelnik Službe ureda gradonačelnika Grada Koprivnice imenuje za povjerljivu osobu za unutarnje prijavljivanje nepravilnosti u Gradu Koprivnici.

 Nositelj izrade akta:

UPRAVNI ODJEL ZA POSLOVE GRADSKOG VIJEĆA I OPĆE POSLOVE Pročelnica:

 Dubravka Kardaš,dipl.iur.